**Tisztelt Közgyűlés!**

Polákovics Marietta, a Szombathely Városi Vásárcsarnok igazgatója tájékoztatott, hogy az intézmény részvételével 2023. szeptember 6-án országos szakmai és sajtóérdeklődés mellett létrejött a Vásárcsarnokok és Piacok Együttműködési Fóruma. A Fórumban 14 piac és vásárcsarnok üzemeltető működik közre. E közös munka eredménye volt az első Nyitott Piacok Napja – Piacok Éjszakája eseménysorozat, amely országszerte, azonos időben, 2023. szeptember 22-én valósult meg, nagy sikerrel.

Az Együttműködési Fórum további működéséhez, a különböző állami, igazgatási szervekkel, szakmai szervezetekkel történő kapcsolatfelvételhez, pályázatokon történő részvételhez, a gazdasági, a társadalmi és a szakmai életben történő hatékony, professzionális megjelenéshez szükségessé vált az Együttműködési Fórum szervezetfejlesztése: olyan szervezeti forma létrehozása, amely mind a jogi személyiség, mind a szervezeti kötöttség, mind a közhiteles és átlátható működés elemeit tartalmazza, és ezek hasznosságát a közös munka során mindannyian hasznosítani is tudják.

Mindezekre figyelemmel a Fórum Előkészítő Munkabizottság megvizsgálta a szervezetfejlesztés lehetőségeit és ennek alapján javasolta az egyesületi forma létrehozását, a Vásárcsarnokok és Piacok Együttműködési Fóruma jelenlegi klaszter rendszerű szervezetéből. Az egyesületi forma lehetőséget ad arra, hogy az egyesületnek alapító, majd rendes tagja, illetve pártoló tagja vagy tiszteletbeli tagja legyen bármely piacüzemeltető, így biztosítható a folyamatosság a klaszter rendszerből és minden jelenlegi Fórum tag számára annak lehetősége is, hogy saját szervezeti jellemzői, működési sajátosságai, döntési mechanizmusai és erőforrásai alapján döntsön, melyik tagsági formát választja.

Igazgató Asszony azzal a kéréssel fordult az Önkormányzathoz mint fenntartóhoz, hogy a Vásárcsarnokok és Piacok Együttműködési Fóruma kezdeményezésében létrejövő Vásárcsarnokok és Piacok Egyesületében a Szombathely Városi Vásárcsarnok alapító, majd rendes tagként való részvételét jóváhagyja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**HATÁROZATI JAVASLAT**

**…/2024. (II.29.) Kgy. számú határozat**

1. Szombathely Megyei Jogú Város Közgyűlése jóváhagyja, hogy a Szombathely Városi Vásárcsarnok a Vásárcsarnokok és Piacok Együttműködési Fóruma kezdeményezésében létrejövő Vásárcsarnokok és Piacok Egyesületében alapító, majd rendes tagként részt vegyen, azzal, hogy az egyesület alapításával, illetve tagságával járó kiadások fedezetét a költségvetési rendeletben biztosítja.
2. A Közgyűlés felkéri a Szombathely Városi Vásárcsarnok igazgatóját a szükséges intézkedések megtételére.

**Felelős:** Dr. Nemény András polgármester

 Horváth Soma alpolgármester

 Dr. Horváth Attila alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Stéger Gábor, a Közgazdasági és Adó Osztály vezetője

 Polákovics Marietta, a Szombathely Városi Vásárcsarnok igazgatója)

**Határidő:** azonnal